Karen Hækkerup (S), 2011-04-05:
Som jeg allerede indledningsvis har antydet, da jeg stillede et spørgsmål til justitsministeren, vil jeg gerne vide, hvor mange ekstra fængselspladser vi ville få brug for, hvis det her skulle gennemføres.
Jeg synes ikke, at det giver nogen mening i sig selv at tale om, hvad for nogle sanktioner man yderligere vil vedtage over for dem, der ikke møder op til en afsoning, uden også at sikre sig, at der rent faktisk er plads til, at de kan komme ind at sidde, hvis det er det, de vil.
Der må jeg bare sige, at vi jo lige nu ved, at vi står i en situation, hvor vi har haft bandekrig, og hvor vi har fyldte fængsler.
Vi har aldrig haft så fyldte fængsler, som vi har nu, det har vi ikke haft ikke siden anden verdenskrig.
Vi har ventetid på at komme ind at afsone, og vi skal i morgen have en stor debat her i Folketinget om forholdene i Kriminalforsorgen, om de sikkerhedsmæssige problemer, der er i vores fængsler og arresthuse, og forholdene i det hele taget.
Så jeg vil sige, at det komme med et forslag som det her fra Dansk Folkepartis side om, at strafmassen yderligere skal øges uden at have de pladser med, der eventuelt skal bruges, giver jeg ikke meget for, når vi ved, at virkeligheden er, at folk, der bliver idømt straffe for strafovertrædelser, som de har begået, kommer til at vente i ganske lang tid, inden de overhovedet bliver indkaldt, fordi der simpelt hen ikke er pladser nok i vores fængsler.
Det synes jeg er stødende for retsbevidstheden, og det synes jeg hellere at Dansk Folkeparti skulle kaste sig over end kun at se på dem, der ikke møder op, og hvor mange dage de skal have ekstra.
Jeg bliver faktisk rigtig stødt over, at man kan få en dom og så få at vide, at på grund af et tilsigelsesstop kan man slet ikke komme ind at afsone resten af året.
Det gælder for visse typer af dømte.
Jeg vil sige, at jeg lyttede godt til, hvad justitsministeren sagde.
Jeg synes, at det er rigtig glimrende, at justitsministeren vil føre de anbefalinger, der ligger fra arbejdsgruppen, ud i livet.
Det støtter vi op om.
Vi synes, at det er godt, at der bliver taget hånd om, hvad for nogle sanktioner man kan anvende, for det er selvfølgelig ikke i orden, at folk, der får en straf, ikke møder op til afsoning.
Omvendt må man også sige, at når nu erfaringerne fra Norge, som justitsministeren også redegjorde for, er, at det altså drejer sig om ældre misbrugere, at det drejer sig om gengangere, at det drejer sig om folk, for hvem det ikke vil have nogen som helst form for præventiv effekt, at man siger til dem, at de vil få 7 eller 14 dages ekstra fængsel, så synes jeg også, at man skal se på, hvilken administrativ belastning det i øvrigt ville være, hvis man skulle indføre sådan et system som det, Dansk Folkeparti foreslår.
Der synes jeg at fakta taler for, at det er en dårlig idé.
Jeg vil gerne på Socialdemokraternes vegne afvise, at beslutningsforslaget bliver til lov, og bakke op om, at arbejdsgruppens anbefalinger føres ud i livet, og også samtidig sige, at der altså er et flertal herinde i Folketinget, der består af regeringen, Dansk Folkeparti og til dels Liberal Alliance, der står bag økonomien i vores kriminalforsorg.
Og der ved vi altså, at på trods af at der er givet ekstra penge til politi og domstole til at håndtere den meget, meget ekstra belastende situation, der er i vores fængsler og arresthuse, så står vi lige p.t. og mangler 220 pladser.
Vi har venteliste på at komme ind at afsone.
Vi har problemer i vores fængsler med vold blandt de indsatte, med vold mod de ansatte og med overbelægning, så det er altså ikke tiden at komme og foreslå, at der skal flere i fængsel, uden også at komme og vise, hvor de pladser eventuelt skal findes henne.
Så en afvisning herfra og et opråb til dem, der står bag økonomien for Kriminalforsorgen, om, at man altså ikke kan blive ved med at kræve mere af Kriminalforsorgen uden også at give de midler, der skal til, for at opgaven kan løses.